钦定古今图书集成/明伦汇编/人事典/第109卷 > 《保生要录》 > 《论饮食》
## 钦定古今图书集成/明伦汇编/人事典/第109卷 > 《保生要录》 > 《论饮食》

饮食，所以资养人之血气，血则荣华形体，气则荣卫
四肢。精华者为髓为精，其次者为肌为肉。常时不可
待，极饥而方食，极饱而方彻，常欲不饥不饱。青牛道
士云：“凡食太热则伤骨，太冷则伤筋，虽热不得灼唇，
虽冷不得冻齿，冷热相攻而为患。凡食，热胜冷，少胜
多，熟胜生，淡胜咸。凡食汗出，勿令洗面，令人少颜色。”
食饱沐发，作头风。凡所好之物，不可偏耽，耽则伤心
生疾。所恶之物，不可全弃，弃则藏气不均。是以天有
五行，人有五脏，食有五味。故肝法木，心法火，脾法土，
肺法金，肾法水。酸纳肝，苦纳心，甘纳脾，辛纳肺，咸纳
肾。木生火，火生土，土生金，金生水，水生木。木制土，土
制水，水制火，火制金，金制木，木制土。故四时无多食，
所制之味，皆能王之脏也。宜食相生之味，助王气也。
五脏不伤，王气增益，饮食合度，寒暑得宜，则诸疾不
生，遐龄自永矣。